මෙය, මේ තරගාවලියේදී ඔහු ලබා ගත් දෙවැනි අර්ධ ශතකය විය.කාසියේ වාසිය දිනා ගෙන පළමුව පන්දුවට පහර දුන් වයඹ කණ්ඩායමේ ආරම්භක පිතිකරුවන් වූ ටමිම් ඉක්බාල් හා කම්රාන් අක්මාල් පළමු කඩුල්ල වෙනුවෙන් පන්දු 22කදී ලකුණු 47ක් රැස් කළහ.සචිත්‍ර සේරසිංහගේ පන්දුවකට ‘මිඩ් ඕන්’හි පන්දු රකිමින් සිටි ජීවන් මෙන්ඩිස් වෙත උඩ පන්දුවක් ලබා දෙමින් ඉක්බාල් දැවී ගියේ හතරේ පහර හතරකුත් තවත් ලකුණු දෙකකුත් වයඹ ලකුණු පුවරුවට එකතු කරමිණි.ඉක්බාල් දැවී යාමෙන් පසුව කම්රාන් හා මොහමඩ් හෆීස් ඕවර 7ක් ඇතුළත ලකුණු 41ක් රැස් කළහ.තරගයේ පළමු ඕවර 10 අවසානයේ වයඹ පිල එක් කඩුල්ලක් පමණක් අහිමි කර ගෙන ලකුණු 86ක් රැස්කර ගෙන සිටියේය. 15 වැනි ඕවරය වන විට තවත් කඩුලු 2ක් බිඳ වැටී තිබිණි.